Verwelkom voorstel om mediese internskappe te verkort - Solidariteit WêreldSolidariteit Wêreld
Tuis › Mediaverklarings › Verwelkom voorstel om mediese internskappe te verkort
Die Solidariteit Beroepsgilde vir Gesondheidspraktisyns het vandag die departement van gesondheid se voorstel om moontlik die internskapperiode vir voornemende dokters van twee na een jaar te verkort, verwelkom.
Die voorstel sal nie alleenlik bydra tot verligting van die druk op die instellings wat verantwoordelik is vir hierdie opleiding nie, maar sal ook die tekort aan reeds geakkrediteerde dokters hanteer. Morné Malan, senior navorser aan die Solidariteit Navorsingsinstituut (SNI), het verduidelik dat daar tans van mediese studente verwag word om 'n tweejaarinternskap te voltooi, asook 'n verpligte gemeenskapsjaar. "Hierdie internskappe het ongelukkig toenemend die karakter van hindernisse aangeneem, eerder as 'n geleentheid vir die uitbreiding van kennis en voorbereiding vir die betrokke student se loopbaan. Ons sien te dikwels hoe hierdie programme gekenmerk word deur swak bestuur, beperkte leiding, onmenslike werksomstandighede, en 'n reusewerkslas," het Malan gesê.
Die Beroepsgilde benadruk egter dat hoewel hierdie beslis 'n stap in die regte rigting is, sal die akkreditasie van privaat instellings om hierdie internskappe aan te bied steeds die beste weg wees om te volg. "Die primêre knelpunt is egter nie net die tyd wat hierdie programme uit 'n voornemende mediese praktisyn se loopbaan neem nie, maar eerder die feit dat hierdie tyd verkwis word. Die gehalte en bestuur van praktiese opleiding van mediese dokters is dikwels skrikwekkend en dít terwyl opleiding in die privaat sektor nie moontlik is nie, maar eintlik 'n groot behoefte is vir beide studente en die bedryf," het Malan afgesluit.